L-għaxra ta' Frar, in-nawfraġju ta' San Pawl. Ġrajja li l-poplu Malti u Għawdxi jiċċelebra bħala festa pubblika, partikolarment bil-Pawlini. Fil-Festa ta' San Pawl Nawfragu fil-Belt Valletta stajna ninnutaw ukoll bosta turisti, li ħadu l-opportunità biex filwaqt li jgawdu t-temp, jesperjenzaw il-festa Maltija. Waqt ċelebrazzjoni mill-isbaħ b'għadd ta' persuni wara l-marċ, turist spjega kif il-festa hi waħda mimlija brijju iżda fl-istess waqt paċifika. Ma naqasx lanqas it-tifħir għat-temp xemxi ta' gżirijietna, kif ukoll il-karattru dħuli tal-Maltin. Il-festa leħqet il-qofol tagħha b'purċissjoni mill-isbaħ li tiċċelebra proprju din il-ġrajja. Intant waqt il-Quddies tal-okkażjoni, l-Arċisqof Charles Scicluna spjega kif din il-festa hi tradizzjoni li minn dejjem ħaddanniha. Qal kif m'għandniex nagħmlu l-knejjes bħala mużewijiet tal-irħam u kif dak li ġabilna San Pawl mhux folkor, iżda rigal li miegħu jġib ir-responsabbiltà.